Oor polisiemanne en pampoene | George Herald
Oor polisiemanne en pampoene
Konstabel Smit (Smittie) was een van vier polisiemanne op die klein dorpie waar ek in my omswerwinge skool gegee het. Hy was 'n toegewyde polisieman, maar hy het twee probleme gehad; oumense het hom geïrriteer en sy Engels was beperk tot "Yes, No. sorry" en "I don't know". Eintlik het Smittie ook 'n derde probleem gehad. Kort nadat hy in sy pos aangestel is, het hy smoorverlief geraak, verloof geraak en getrou - met die stasiebevelvoerder se dogter.
Om te voorkom dat sy aantreklike skoonseun in die versoeking kom met die dorp se vrouens, het adjudant Boshoff die diensrooster só opgestel dat Smittie hoofsaaklik aanklagkantoordiens doen. Smittie het nie gekla nie, want dit het sy werk vergemaklik. Klagtes oor vermiste hondjies, moedswillige katte wat kanaries terroriseer, nuuskierige buurmanne en verdagte laatnaggeluide het sy voorvalleboek gevul as bewys dat hy hard werk sonder om 'n voet te verroer.
Adjudant Boshoff het gou agtergekom sy plan om sy dogter teen moontlike ontrouheid te beskerm was 'n fout. Nie net het dit gou duidelik geword dat die dorp se vrouens, waarvan die meerderheid Engels was, nie vreeslik erg aan die jong konstabel het nie, maar Smittie het ook al dikker en luier geraak van die heeldag se sit.
En toe daag mevrou Ethel-Elizabeth Greenside, weduwee van emeritus professor in hortologie, Fitzpatrick Greenside, by die aanklagkantoor op oor haar pampoene.
Haar eerste sin: "Some scoundrel took it upon himself to unlawfully remove seven of my prize pumpkins last night," het vir Smittie net so min beteken as die eerste vers van die Chinese volkslied. Na 'n paar keer se "Sorry?" verstaan hy uiteindelik toe sy op die toonbank klap en sê: "Someone stole my pumpkins."
Met die hulp van konstabel Mokoena as tolk, luister Smittie na Greenside se Engelse verduideliking en skryf dit in Mokoena se Afrikaans in sy voorvalleboek. Die kern van die saak is dat me. Greenside jaarliks 'n aardige klompie sakgeld verdien met kampioenpampoene wat sy van kampioensaad wat haar oorlede man ingevoer het, op die oop stukkie grond langs haar huis kweek. Iemand het oornag sewe van haar 73 pampoene gesteel.
Smittie sien dis tien minute voor etenstyd en daar is skaapboud wat wag. Met die hulp van Mokoena verduidelik hy aan die slagoffer dat hy nie goedsmoeds mense met pampoene kan konfronteer nie en al gee sy hom die versekering dat sy haar pampoene sal herken, sal dit nie genoeg bewyse wees om iemand aan te kla nie.
Met net twee minute tussen hom en die skaapboud gee hy sy oplossing in Engels soos voorgesê deur sy kollega: "You must put your name on your pumpkins."
Na ete het hy hom skaars ongemaklik en kreunend in sy polisiestoel laat neersak toe Skoonpa voor hom staan. Wat die presiese inhoud van die gesprek was, is nie heeltemal duidelik nie, maar dit het daarop neergekom dat Smittie gevra is hoe 'n vrou van 76 dit gaan vermag om 66 pampoene te merk. Of Smittie toe sy eie knipmes by hom gehad het en of die adjudant vir hom een geleen het, is ook nie bekend nie, maar verskeie inwoners het deur die loop van die dag (en die volgende dag) by die lappie grond verbygery waar Smittie tussen die pampoenranke sit en E. Greenside op elke pampoen uitkerf.
Posted on: 10:23 Fri, 15 June 2018